Ivana Badžek

5. zadaća

Dizajni istraživanja u okviru potencijalne teme doktorske disertacije

Američko-kineski odnosi u mandatima predsjednika Donalda Trumpa

Ova disertacija analizirat će promjene u vanjskopolitičkim pristupima SAD-a prema NR Kini u zadnjih nekoliko desetljeća s naglaskom na dvama mandatima predsjednika Trumpa. U radu će se koristiti kvalitativna analiza četiriju dominantnih vanjskopolitičkih strategija kao što su strategija angažmana (*engagementa*), odvraćanja (*containmenta*), angažmana i suzdržavanja (*congagementa*) te strateškog rebalansiranja (*strategic rebalancing*). Dodatno, u radu će se kvalitativno analizirati tekstualni sadržaji kao što su službene strategije predsjednika - Slobodan i otvoren Indo-Pacifik (*Free and Open Indo-Pacific Strategy*), Nacionalna sigurnosna strategija (*National Security Strategy*) i Nacionalna obrambena strategija (*National Defense Strategy*) koje su donesene u Trumpovom prvom mandatu, te strategije koje će biti donesene za vrijeme drugog predsjedničkog mandata. Uz navedeno, analizirat će se govori predsjednika Trumpa, njegove objave na društvenim mrežama te intervjui vezani za vanjsku politiku, s naglaskom na NR Kinu.

U radu će se koristiti kombinacije općih metoda istraživanja, analize i sinteze, deskripcije, komparacije i kompilacije podataka prikupljenih iz stručne i znanstvene literature te provjerenih internetskih izvora. Metoda deskripcije omogućava objašnjenje i analizu važnijih obilježja činjenica i procesa, njihovih zakonitosti, uzročnih veza i odnosa, kako bi se lakše razumjele same činjenice i proces, ali i uz njih kasnije poduzete akcije. Metoda analize sadržaja predstavlja temeljnu metodu korištenu u ovom radu, kojom se ukazuje na teorijsku podlogu istraživanog procesa i institucija, s ciljem detektiranja određenih pravilnosti te smještanja procesa u fokus teorijskih okvira discipline međunarodnih odnosa (Luša, 2011:10). Analiza sadržaja je „postupak proučavanja i raščlanjivanja verbalne ili neverbalne građe kojim se nastoje uočiti njezine osobine i poruke“ (Lamza Posavec, 2011:105). U konačnici, metoda sinteze upućuje na verificiranje činjenica i procesa te pripomaže završnom razmatranju i formuliranju konačnih saznanja dobivenih na temelju provedenog znanstvenog istraživanja (Luša, 2011:10). Prilikom pisanja ovoga rada, autorica će se koristiti primarnim izvorima kao što su službene strategije predsjednika SAD-a te sekundarnim izvorima podataka kao što su stručni i znanstveni članci te knjige i web stranice.

S obzirom na ranije navedene jedinice analize, ovisno o samom broju strategija, govora i objava vezanih za politike predsjednika Trumpa prema NR Kini istraživanje potencijalne disertacije može biti i ono s velikim n, ali i ono s malim n (ovisno o broju jedinica analize). Promatrajući trenutačni razvoj narativa i poteza novoizabrane američke administracije, nije isključena opcija dodatne analize vanjskopolitičkih poteza predsjednika prema drugim međunarodnim subjektima kao što su Europska unija, Danska, Kolumbija, Meksiko i Kanada, a s obzirom na narativ u kojem se poziva i na potencijalno rušenje ili narušavanje mehanizma kočnica i ravnoteža, u samu analizu mogli bi se i uključiti zakonodavni akti Kongresa ili presude Vrhovnog suda koje će, ako ih bude te ako sam mehanizam opstane do kraja mandata, ograničavati moć predsjednika u vanjskopolitičkoj domeni ili će istu potvrđivati ili čak i povećavati. Potencijalni dizajn istraživanja studije slučaja u ovom bi radu sadržavala prostorno-vremensku varijancu te bi jedinice analize bile odluke, govori i objave koje su utjecale na američko-kineske odnose u dvama Trumpovim mandatima od 2017.do 2021 te od 2025. do 2029. godine.

Literatura:

Lamza Posavec, Vesna (2011) Kvantitativne metode istraživanja: anketa i analiza sadržaja. Zagreb: Hrvatski studiji Sveučilišta u Zagrebu.

Luša, Đana (2011). Posthladnoratovsko širenje NATO-a u suvremenim teorijama međunarodnih odnosa (Doktorska disertacija, Fakultet političkih znanosti).